
Islanda, între foc și gheață, sub lumina nopților albe

ISLANDA – CIRCUIT ȘI CROAZIERĂ DE LUX
Keflavik – Reykjavik – Cercul de Aur: Parcul Naţional Thingvellir – 
Fridheimar – zona geotermală Geysir – Cascada Gullfoss – Craterul Kerid – 
Regiunea Thorsmork – Cascada Seljalandsfoss – Cascada Skogafoss – 
Ghețarul Solheimajokull – Reynisfjara – Vik – Seydisfjordur – Akureyri – Isafjordur – Peninsula Reykjanes – Blue Lagoon
Sub lumina prelungită a verii nordice, Islanda își dezvăluie contrastele fascinante, de la gheizerele și câmpurile de lavă până la ghețarii milenari și fiordurile spectaculoase. Vă invităm într-o călătorie de 13 zile prin legendara Țară a Ghețarilor și a Vulcanilor, care îmbină un circuit al celor mai frumoase atracții naturale ale Islandei cu o croazieră de lux de 7 nopți la bordul vasului Celebrity Silhouette. Veți descoperi celebrul Cerc de Aur, cu gheizerele sale și impresionanta Cascadă Gullfoss, apoi veți explora sudul Islandei, un adevărat spectacol al naturii, unde cascadele Seljalandsfoss și Skogafoss, Ghețarul Solheimajökull și celebra plajă vulcanică Reynisfjara, cu nisipul său negru, alcătuiesc peisaje de o frumusețe aproape ireală. Croaziera vă va purta apoi de-a lungul țărmurilor sălbatice, printre fiorduri adânci și pitorești localități pescărești, într-o lume a legendelor despre vikingi, troli și elfi. Experiența va fi completată de relaxarea în apele geotermale ale renumitei Blue Lagoon, cu acces Premium inclus. O călătorie memorabilă între foc și gheață, în care măreția naturii islandeze se împletește cu eleganța unei croaziere de lux.
Perioada:  28.07 – 09.08.2027
Ziua 1 / 28.07.2027:  București – Varșovia – Keflavik

Întâlnire cu conducătorul de grup la Aeroportul Henri Coandă, la ora 16:30 (în faţa ghişeului de îmbarcare al companiei LOT Polish Airlines). Plecare spre Varșovia cu compania LOT Polish Airlines, zbor LO 646 (18:30 / 19:20), de unde se va pleca spre Keflavik cu zborul LO 1499 (21:50 / 00:10). 

Ziua 2 / 29.07.2027:  Keflavik – Reykjavik – Cercul de Aur: Parcul Naţional Thingvellir – Fridheimar – zona geotermală Geysir – Cascada Gullfoss – Craterul Kerid – Reykjavik 
După sosirea pe Aeroportul Internațional Keflavik, vom fi transferați la Reykjavik, cea mai nordică capitală din lume aflată foarte aproape de cercul polar. Cazare la Hotel Grand 4* (sau similar 4*). Mic dejun. În prima parte a zilei vom porni alături de ghidul local în turul Cercul de Aur, care surprinde prin climatul moderat, vulcani magnifici, gheizere fierbinţi şi cascade de poveste. Vom vizita Parcul Naţional Thingvellir, locul unde s-a întrunit Parlamentul Islandez în anul 930. Parcul face parte din Patrimoniul Mondial UNESCO, fiind unul dintre cele mai frumoase şi mai interesante locuri de pe Terra, situat la intersecţia plăcilor tectonice Nord-Americană şi Eurasiatică, fenomen geologic pe care-l vom putea observa de pe platformele special amenajate. În continuarea zilei ne vom bucura de o experiență inedită chiar dacă nu face parte din clasicul tur al Cercului de Aur. Vom vizita ferma Fridheimar, unde căldura din adâncurile Islandei le priește roșiilor chiar și în miezul iernii. Vom păși printre rândurile de roșii cultivate tot anul în serele încălzite cu energie geotermală și vom avea ocazia ca în cadrul dejunului să degustăm o delicioasă supă din aceste roșii. Vizita se va încheia cu spectacolul oferit de caii islandezi care-și vor demonstra mersul lor caracteristic. Ne vom îndrepta apoi către regiunea Geysir, faimoasă pentru izvoarele fierbinţi care ţâşnesc la anumite intervale de timp. În urma acestui fenomen, toate celelalte izvoare din lume au fost denumite după Marele Geysir. Aici vom putea vedea unul dintre cele mai active gheizere din zonă, Gheizerul Strokkur, care oferă un minunat spectacol vizitatorilor, aruncând la fiecare 5-6 minute un jet de apă fierbinte la o înălţime de 20-25 m. Traseul zilei va continua spre „cascada de aur” Gullfoss, un simbol al ţării, una dintre cele mai impresionante cascade din Europa, formată pe Râul Hvita şi alimentată de Gheţarul Langjokull, unul dintre cei mai mari din ţară. În continuare vom ajunge la Craterul Kerid, care măsoară aprox. 270 m în lungime, 170 m în lățime și 55 m în adâncime și are o vechime de 3000 de ani. Lacul din crater este superficial, adâncimea fiind în funcție de precipitații și alți factori, dar ca urmare a mineralelor provenite din solul din jur, apa are o nuanță unică albăstrie și izbitor de vie. Vom reveni în Reykjavik pentru cazare la Hotel Grand 4* (sau similar 4*).
Ziua 3 / 30.07.2027:  Reykjavik – Sudul Islandei: Regiunea Thorsmork – Cascada Seljalandsfoss – Cascada Skogafoss – Ghețarul Solheimajokull – Reynisfjara – Vik – Reykjavik
Mic dejun. În această zi vom porni, alături de un ghid local, într-una dintre cele mai spectaculoase excursii ale circuitului, dedicată sudului Islandei, o regiune în care natura oferă unele dintre cele mai impresionante peisaje ale Țării Ghețarilor și a Vulcanilor. Vom descoperi o succesiune fascinantă de cascade monumentale, ghețari străvechi, plaje vulcanice cu nisip negru și sate pitorești, într-un decor modelat de forțele focului și ale gheții. Vom admira celebrele cascade Seljalandsfoss și Skogafoss, vom pătrunde în universul glaciar al ghețarului Solheimajökull și vom ajunge la spectaculoasa plajă Reynisfjara, renumită pentru coloanele sale de bazalt și stâncile care se înalță din apele Atlanticului. Traseul ne va purta până în Vik, una dintre cele mai pitorești localități din sudul Islandei, oferindu-ne o incursiune memorabilă prin peisajele care au făcut această insulă celebră în întreaga lume. Va fi o incursiune printr-un peisaj în care natura își dezvăluie forța și diversitatea: sate izolate, vulcani ascunși sub calote glaciare, cascade impunătoare, ghețari străbătuți de crevase și plaje negre modelate de valurile Atlanticului. Vom ajunge în regiunea Thorsmork, renumită pentru relieful său montan și pentru rezervația naturală cu același nume, un ținut dominat de munți, văi glaciare și întinderi de origine vulcanică. În apropierea drumului de acces către această regiune vom descoperi Cascada Seljalandsfoss, ale cărei ape se prăvălesc de la aprox. 60 m înălțime, de pe o fostă faleză marină, în albia râului Seljalandsa. Ceea ce o face deosebită este posibilitatea de a păși în spatele perdelei de apă, de unde vom putea admira peisajul prin stropii strălucitori ai cascadei, o experiență care oferă perspective fotografice remarcabile. Traseul ne va purta apoi către Cascada Skogafoss, una dintre cele mai impresionante din Islanda, cu o cădere de aprox. 60 m și o lățime de 25 m, având în apropiere masivul glaciar Myrdalsjokull. Datorită spray-ului constant de apă, este cunoscută pentru curcubeele pe care le creează, oferind oportunități fotografice spectaculoase. Aici vom putea urca pe o scară de lemn pentru a ne bucura de cascadă și din partea ei superioară, dar și pentru vederea panoramică asupra împrejurimilor. Vom vedea apoi Ghețarul Solheimajokull, una dintre cele mai accesibile limbi glaciare ale Islandei, întinsă pe aprox. 11 km între vulcanii Katla și Eyjafjallajokull. Coborând din calota glaciară Myrdalsjokull, ghețarul dezvăluie un univers de gheață brăzdată de crevase, în care nuanțele intense de albastru alternează cu straturile întunecate de cenușă vulcanică. Contrastul dintre gheața milenară, nisipul negru și lacul format la baza ghețarului creează un peisaj aproape ireal, pe care vom avea ocazia să îl fotografiem. Următoarea destinație va Reynisfjara, una dintre cele mai renumite plaje vulcanice ale Islandei, unde nisipul negru întâlnește valurile puternice ale Oceanului Atlantic. Aici vom admira impresionantele coloane de bazalt, dispuse asemenea tuburilor unei orgi uriașe, formațiuni geometrice create prin răcirea și contractarea lavei. În apropierea țărmului se înalță din ocean stâncile Reynisdrangar, coloane de bazalt învăluite în legende despre troli care, surprinși de lumina răsăritului, s-ar fi transformat pentru totdeauna în piatră. Cu valurile puternice ale Atlanticului și panorama sa uluitoare, Reynisfjara este considerată cea mai frumoasă plajă cu nisip negru din Islanda, care în urmă cu câțiva ani, a fost votată de National Geographic drept una dintre primele 10 plaje non-tropicale pentru a vizita planeta. Aceasta a fost de asemenea, locul de filmare a mai multor scene din Game of Thrones, precum și a seriei Star Wars. În continuarea zilei vom ajunge la Vik, cea mai sudică localitate de pe insulă, un mic sat înconjurat de peisaje vulcanice, situat în apropierea ghețarului Myrdalsjokull. Sub întinderea sa de gheață se află Katla, unul dintre cei mai mari și mai activi vulcani ai Islandei, a cărui prezență amintește de energia geologică ce modelează permanent această insulă. Aici vom găsi și un magazin generos, cu numeroase suveniruri și articole de îmbrăcăminte islandeze, la prețuri accesibile pentru standardele locale. Va fi prilejul potrivit pentru a alege cadouri pentru cei dragi sau pentru a păstra o amintire a experiențelor trăite în Islanda. La încheierea acestei zile bogate în peisaje impresionante, vom reveni în Reykjavik pentru cazare la Hotel Grand 4* (sau similar 4*). 
Ziua 4 / 31.07.2027:  Reykjavik

Mic dejun. În prima parte a zilei vom porni alături de un ghid local într-un tur panoramic al orașului Reykjavik, unde clădirile contemporane, cu linii arhitecturale îndrăznețe, se îmbină cu farmecul caselor tradiționale din lemn, ale căror fațade colorate dau orașului o personalitate aparte. Vom admira Biserica Hallgrimskirkja, înaltă de 74,5 m, unul dintre cele mai cunoscute simboluri ale capitalei islandeze, a cărei siluetă impunătoare a fost inspirată de coloanele de bazalt ale cascadei Svartifoss, evocând formele create de lava vulcanică. Turul panoramic va include noua clădire a Parlamentului, sediul prim-ministrului și Harpa Concert Hall, impresionanta sală de concerte cu fațade geometrice din sticlă, inspirate la rândul lor de peisajul vulcanic al Islandei. Vom vedea și Monumentul Sun Voyager, sculptura metalică ce amintește de o corabie vikingă și simbolizează speranța, libertatea și dorința de explorare, într-un dialog sugestiv cu întinderea oceanului. După-amiază vom fi transferați în port pentru îndeplinirea formalităților de îmbarcare pe vasul de croazieră Celebrity Silhouette al companiei Celebrity Cruises. Vasul va ridica ancora la ora 19:00, moment în care vom porni într-o croazieră fascinantă de 7 nopți, care ne va oferi o nouă perspectivă asupra Islandei, de această dată de pe mare. Vom avea ocazia să contemplăm frumusețea peisajelor nordice, țărmurile sălbatice și întinderile nesfârșite ale Atlanticului, în timp ce la bord ne vom putea bucura de confortul, atmosfera elegantă și numeroasele facilități ale vasului. Pensiune completă și cazare la bord în cabină Concierge Class Veranda, cu balcon.
Ziua 5 / 01.08.2027:  Navigare 

Vom petrece întreaga zi navigând spre Seydisfjordur, pe apele Atlanticului de Nord, într-o călătorie în care orizontul deschis și jocul permanent al luminii pe suprafața mării vor crea un decor deosebit. Va fi o zi dedicată relaxării și bucuriei de a descoperi atmosfera unei croaziere de lux, departe de agitația cotidiană. Veți avea timp liber pentru a profita de facilitățile vasului, de la piscină, saună și tratamente de relaxare până la saloane de coafură, bibliotecă, magazine, restaurante și numeroase baruri. Seara, atmosfera de la bord va fi animată de spectacole de teatru, programe de divertisment și muzică live, completând experiența unei zile petrecute pe mare. Pensiune completă și cazare la bord în cabină Concierge Class Veranda, cu balcon.

Ziua 6 / 02.08.2027:  
Seydisfjordur

Vasul de croazieră va naviga prin sudul Islandei, oferindu-ne prilejul de a descoperi din larg măreția peisajelor nordice, dominate de ghețari uriași, munți vulcanici și țărmuri sălbatice. În această regiune se întinde Parcul Național Vatnajokull, unul dintre cele mai impresionante teritorii naturale protejate ale Europei, un univers în care gheața și focul au modelat relieful de-a lungul mileniilor. În partea sudică a parcului se înalță masivul vulcanic Oraefajokull, al cărui vârf, Hvannadalshnukur, este cel mai înalt punct al Islandei. Diversitatea peisajelor, de la canioane adânci și văi suspendate până la lacuri glaciare și întinderi nesfârșite de gheață, transformă parcul într-una dintre marile atracții naturale ale țării. Elementul său dominant este Ghețarul Vatnajokull, cel mai mare din Europa ca volum de gheață, sub a cărui calotă se ascund vulcani activi, o imagine sugestivă a contrastelor care definesc Islanda. Itinerariul croazierei ne va purta apoi de-a lungul litoralului spre East Fjords, regiunea fiordurilor estice, unde munții par să se ridice direct din mare, iar golfurile înguste pătrund adânc între versanții abrupți. Vom ajunge la ora 07:00 în Seydisfjordur, unde debarcarea pasagerilor se va face cu ambarcațiuni de transfer. Ascuns la capătul unui fiord, în estul îndepărtat al Islandei, Seydisfjordur este unul dintre acele orășele în care frumusețea naturii se împletește cu farmecul arhitecturii tradiționale și cu o viață culturală neașteptat de bogată. Înconjurată de munți înalți, localitatea este legată de restul insulei printr-un drum spectaculos care coboară în serpentine, trecând pe lângă cascade și dezvăluind treptat casele colorate, așezate pe malurile fiordului. Deși numără doar câteva sute de locuitori, Seydisfjordur și-a câștigat reputația de refugiu pentru artiști, muzicieni și creatori din întreaga lume, atmosfera sa boemă contrastând cu liniștea peisajului montan. Unul dintre simbolurile localității este celebra Stradă a Curcubeului, aleea pietonală pictată în culori vii, care conduce privirea către Biserica Albastră, o delicată construcție din lemn, devenită imaginea emblematică a orașului. Cu arhitectura sa de la începutul sec. XX și silueta elegantă, biserica se profilează pe fundalul munților, oferind unul dintre cele mai îndrăgite cadre fotografice din Islanda. Farmecul Seydisfjordur este completat de numeroasele case istorice din lemn, construite în stil norvegian și aduse aici ca structuri prefabricate la sfârșitul sec. al XIX-lea, în perioada dezvoltării comerțului cu hering. Aceste clădiri, cu fațade pastelate și detalii arhitecturale atent păstrate, amintesc de vremurile în care micul port era un important centru al activității pescărești. În prezent, multe dintre ele găzduiesc cafenele primitoare, studiouri de artă și ateliere dedicate meșteșugurilor locale, contribuind la identitatea culturală distinctă a orașului. Un loc aparte îl ocupă Centrul de Artă Vizuală Skaftfell, care susține creația contemporană și întâlnirea dintre artiștii islandezi și cei internaționali. Seydisfjordur rămâne astfel o destinație în care moștenirea maritimă, arhitectura nordică și expresia artistică contemporană coexistă într-un decor natural impresionant. De asemenea, dacă doriți să descoperiți mai mult din frumusețea estului Islandei, veți putea opta, pentru una dintre excursiile organizate de vas. Veți putea opta pentru o excursie la Cascada Hengifoss, ale cărei ape se prăvălesc pe un perete de bazalt brăzdat de straturi roșiatice, și spre Lacul Lagarfljot, în adâncurile căruia, potrivit legendei, s-ar ascunde o creatură misterioasă. O altă excursie vă poate purta la Hafnarholmi, în apropierea satului Borgarfjordur Eystri, unul dintre cele mai cunoscute locuri din Islanda pentru observarea pufinilor. Veți putea admira de pe platformele special amenajate aceste păsări marine cu ciocuri viu colorate, care își fac cuiburile pe versanții de lângă mare. Vasul va ridica ancora la ora 18:00. Pensiune completă și cazare la bord în cabină Concierge Class Veranda, cu balcon.

Ziua 7 / 03.08.2027:  Akureyri 
Dimineața, la ora 08:00, vasul de croazieră va ajunge în Akureyri, unul dintre cele mai fermecătoare orașe ale Islandei, așezat la capătul spectaculosului fiord Eyjafjordur, între munți impunători și apele liniștite ale nordului. Deși se numără printre cele mai importante centre urbane ale țării, Akureyri păstrează atmosfera primitoare a unui orășel de provincie, îmbinând o viață culturală bogată cu farmecul peisajelor nordice. Situat pe coasta vestică a fiordului, orașul este înconjurat de munți pe ale căror culmi zăpada persistă o mare parte a anului și este străbătut de Râul Glera, care, la vărsarea în mare, a contribuit la formarea bancului de nisip Oddeyri. Vă recomandăm o excursie opțională organizată exclusiv pentru grupul nostru la Cascadă Godafoss și Lacul Myvatn, într-o incursiune printr-una dintre cele mai active și spectaculoase regiuni vulcanice ale Islandei. Prima oprire va fi la delicata Cascadă Godafoss, cunoscută drept „Cascada Zeilor”, un loc în care frumusețea naturii se împletește cu unul dintre cele mai importante episoade ale istoriei islandeze. Potrivit unei vechi legende, în jurul anului 1000, Thorgeir Thorkelsson, conducător și reprezentant al comunității islandeze, ar fi aruncat în apele cascadei statuile zeilor nordici, gest simbolic asociat cu adoptarea creștinismului de către Islanda. Apele cascadei se revarsă peste un prag stâncos într-o formă amplă, aproape semicirculară, creând o priveliște deosebită. Veți ajunge apoi la Lacul Myvatn, o întindere de apă înconjurată de formațiuni vulcanice, cunoscută pentru bogăția vieții sale aviare. Regiunea reprezintă un adevărat paradis pentru iubitorii de păsări, în special pentru cei interesați de numeroasele specii de rațe care își găsesc aici habitatul. Peisajul din jurul lacului poartă pretutindeni amprenta activității vulcanice, pregătindu-vă pentru întâlnirea cu Caldera Krafla, aflată în zona de separare a plăcilor tectonice Eurasiatică și Nord-Americană. În interiorul acestei vaste formațiuni vulcanice se găsește craterul Viti, care adăpostește un lac cu ape de un turcoaz intens, aproape ireal, ce contrastează puternic cu nuanțele întunecate și roșiatice ale rocilor din jur. Veți descoperi apoi câmpul de lavă Leirhnjukur, unde pământul pare încă viu, iar aburii care se ridică printre crăpăturile rocilor amintesc de energia vulcanică ascunsă sub suprafață. Întinderile de lavă solidificată, formațiunile stâncoase neobișnuite și culorile minerale alcătuiesc un decor aproape extraterestru, oferindu-vă imaginea unei Islande modelate permanent de forțele din adâncurile Pământului. Veți reveni în Akureyri, oraș considerat de mulți islandezi unul dintre cele mai frumoase din țară, situat la doar aprox. 100 km de Cercul Polar Arctic. În ciuda latitudinii nordice, regiunea surprinde prin vegetația sa bogată, iar renumita grădină botanică a orașului ilustrează diversitatea plantelor care pot crește în aceste condiții climatice. Vasul va ridica ancora la ora 20:00. Pensiune completă și cazare la bord în cabină Concierge Class Veranda, cu balcon.
Ziua 8 / 04.08.2027:  Isafjordur 
Vasul va ajunge la ora 08:00 în Isafjordur, unde debarcarea pasagerilor se va face cu ambarcațiuni de transfer. Situat în Peninsula Vestfirdir, pe o fâșie de nisip care înaintează în fiordul Skutulsfjordur, parte a vastului Isafjardardjup, pitorescul oraș Isafjordur din nord-vestul Islandei, se află într-una dintre cele mai izolate și sălbatice regiuni ale Islandei. Privite pe hartă, fiordurile de vest, care pătrund adânc în relieful accidentat, desenează conturul unei mâini întinse spre Groenlanda. Centrul vechi al localității păstrează numeroase clădiri istorice din sec. al XVIII-lea, ale căror fațade colorate amintesc de perioada în care acestea serveau drept posturi comerciale, locuințe și depozite. În prezent, ansamblul oferă o imagine sugestivă asupra trecutului orașului și creează un cadru fermecător pentru o plimbare. Veți putea alege o excursie opțională cu autocarul prin Minunile Fiordurilor de Vest – Dynjandi, Flateyri și debarcaderul Holtsbryggja, o incursiune în peisajele spectaculoase și istoria acestei regiuni îndepărtate. Veți descoperi locuri în care frumusețea naturii se împletește cu poveștile comunităților care au învățat să trăiască în condițiile aspre ale nordului. Prima oprire va fi la impresionanta cascadă Dynjandi, considerată una dintre marile atracții naturale ale Fiordurilor de Vest. Cu o înălțime de aprox. 100 m, cascada se desfășoară în trepte peste versantul stâncos, asemenea unui imens văl de mireasă. Veți avea ocazia să urcați pe poteca amenajată în apropierea sa, trecând pe lângă mai multe cascade mai mici și descoperind perspective deosebite pentru fotografii. Excursia va continua către debarcaderul Holtsbryggja, un loc liniștit, de unde veți putea admira panorama fiordului și a munților din jur, într-un decor ideal pentru fotografii și contemplarea peisajului. Următoarea destinație va fi satul pescăresc Flateyri, așezat la poalele munților, pe malul fiordului Onundarfjordur. Dincolo de frumusețea sa, localitatea păstrează amintirea unui episod tragic: în anul 1995, o avalanșă devastatoare a distrus mai multe case și a provocat moartea a 20 de locuitori. Comunitatea a reușit însă să se refacă, iar povestea sa a devenit un simbol al rezistenței în fața forțelor naturii. În timpul plimbării prin sat, veți putea vizita Memorialul Avalanșei Flateyri, unde plăcile comemorative păstrează amintirea victimelor, și veți avea ocazia să descoperiți mai multe despre istoria localității și eforturile sale de reconstrucție. La finalul excursiei, vă veți întoarce la vasul de croazieră, care-și va relua navigarea la ora 20:00. Pensiune completă și cazare la bord în cabină Concierge Class Veranda, cu balcon.

Ziua 9 / 05.08.2027:  Navigare

Zi de navigare pe care o vom petrece la bordul vasului. Pe lângă relaxare, veți putea afla mai multe despre locurile în care s-au făcut opririle, veți obține informații istorice, culturale și povești inedite. Programul croazierelor este rezultatul multor ani de experiență și atenție la așteptările pasagerilor, astfel că pe vas vor exista numeroase activități la care veți putea participa și vă garantăm că nu vă veți plictisi. Astfel, pe lângă activitățile de relaxare vă încurajăm să participați și la conferințele, atelierele, vizionările de filme și prezentările organizate, pentru că veți avea ocazia să aflați lucruri interesante, să vă conectați la specificul locurilor pe care le-ați vizitat, să vă faceți noi prieteni și viitoare planuri de călătorii. Pensiune completă și cazare la bord în cabină Concierge Class Veranda, cu balcon.

Ziua 10 / 06.08.2027:  Reykjavik
Vasul de croazieră va reveni la ora 07:00 în Reykjavik. Veți putea alege o experiență opțională de o jumătate de zi în Golful Faxafloi, dedicată întâlnirii cu fauna marină a Islandei. Dacă veți opta pentru excursia de observare a balenelor, veți pleca din Portul Vechi din Reykjavik, în timp ce silueta capitalei se va îndepărta treptat, lăsând loc întinderilor Atlanticului de Nord. Veți naviga spre zonele de hrănire frecventate de balene și delfini, urmărind cu atenție suprafața apei, unde un jet de aer, o înotătoare sau o mișcare printre valuri ar putea dezvălui prezența acestor mamifere în mediul lor natural. Păsările marine vor completa peisajul golfului, iar de la bord veți putea admira linia coastei și munții din jurul capitalei. Privit dinspre mare, Reykjavikul va dezvălui o perspectivă diferită de cea descoperită în timpul plimbărilor prin oraș. După zilele petrecute printre ghețari, cascade și țărmuri vulcanice, această excursie va putea oferi o încheiere memorabilă a croazierei. Pensiune completă și cazare la bord în cabină Concierge Class Veranda, cu balcon.

Ziua 11 / 07.08.2027:  Reykjavik – Deildartunguhver – Borgarfjordur – Cascada Hraunfossar – Cascada Barnafoss – Reykjavik 
Mic dejun. După formalitățile de debarcare vom fi transferați la hotel pentru a lăsa bagajele în camera specială, până la ora de preluare a camerelor. Vă veți putea plimba prin oraș, veți putea explora magazinele, prilej de a face ultimele cumpărături. Vă recomandăm o excursie opțională organizată doar pentru grupul nostru, în care veți porni spre Deildartunguhver, cel mai puternic izvor termal din Europa, unde din adâncurile pământului ies la suprafață aprox. 180 de litri de apă fierbinte în fiecare secundă. Aburii care se ridică neîncetat deasupra izvoarelor și energia geotermală impresionantă a locului vă vor oferi încă o imagine a forțelor naturale care modelează Islanda. Traseul vă va conduce apoi spre regiunea Borgarfjordur, renumită pentru peisajele sale vulcanice și izvoarele de apă. Aici veți descoperi Hraunfossar, spectaculoasa „cascadă de lavă”, unde numeroase șuvoaie de apă limpede ies la iveală de sub întinderile de lavă solidificată și se revarsă în râul Hvita. Spre deosebire de cascadele obișnuite, Hraunfossar nu are o singură cădere de apă, ci formează o succesiune de izvoare și cascade delicate, care contrastează cu rocile vulcanice întunecate și vegetația din jur. Veți ajunge apoi la Barnafoss, sau „cascada copiilor”, un loc în care forța apelor se împletește cu o legendă tulburătoare. Se spune că, odinioară, doi băieți au încercat să traverseze râul pe un pod natural din piatră, dar au căzut în apele învolburate și și-au pierdut viața, întâmplare care ar fi dat numele cascadei. Veți putea admira și fotografia această minunăție naturală de pe o pasarelă special amenajată, urmărind apele care se strecoară cu putere printr-un culoar stâncos îngust, sculptat în roca vulcanică. La încheierea acestei incursiuni prin peisajele geotermale și vulcanice ale vestului Islandei, veți reveni în Reykjavik pentru cazare la Hotel Grand 4* (sau similar 4*).

Ziua 12 / 08.08.2027:  Reykjavik – Peninsula Reykjanes – Blue Lagoon – Keflavik 
Mic dejun. În prima parte a zilei vom avea timp liber pentru activități individuale. În partea a doua a zilei ne vom îndrepta către Peninsula Reykjanes, un teritoriu cu peisaje vulcanice impresionante, unde pământul pare să dezvăluie la fiecare pas energia ascunsă în adâncurile sale. Situată de-a lungul zonei de separare a plăcilor tectonice Nord-Americană și Eurasiatică, peninsula este marcată de câmpuri de lavă, fisuri, izvoare fierbinți și întinderi de rocă vulcanică ce îi conferă un aspect aparte. Vom descoperi zona geotermală Krysuvik, unde aburii se ridică din sol, iar mineralele colorează terenul în nuanțe de galben, roșu și ocru, creând un peisaj care amintește de forțele ce continuă să modeleze Islanda. Vom vedea apoi satul pescăresc Grindavik, așezat pe țărmul sudic al peninsulei, o comunitate a cărei istorie este strâns legată atât de ocean, cât și de activitatea vulcanică a regiunii. Traseul va continua către Farul Reykjanes, situat într-un decor sălbatic, modelat de vânturile și valurile Atlanticului. În această zonă a fost construit, în anul 1878, primul far din Islanda, marcând un moment important în dezvoltarea siguranței navigației de-a lungul coastelor insulei. Vom vedea și Podul dintre Continente, aflat în zona Sandvik, în apropiere de Hafnir, un loc cu o semnificație geologică deosebită. Podul traversează simbolic o fisură tectonică formată prin îndepărtarea plăcilor Nord-Americană și Eurasiatică, oferind o imagine sugestivă a proceselor care au contribuit la formarea Islandei și care continuă să îi transforme relieful. Această ultimă incursiune prin peisajele vulcanice ale peninsulei Reykjanes va completa experiențele trăite pe insulă, dezvăluind încă o dată legătura dintre foc, apă și pământ. În continuarea zilei, vom merge la legendara Blue Lagoon - Laguna Albastră, una dintre cele mai cunoscute atracții turistice ale Islandei. Apele sale geotermale, cu nuanțe albăstrui și o temperatură de aprox. 37–39°C, creează cadrul pentru un moment de relaxare după explorarea peninsulei. Vom beneficia de acces Premium la Blue Lagoon, cu prosop și halat de baie, o băutură la alegere, trei măști faciale și un produs cosmetic cadou. Seara, transfer la aeroportul din Keflavik pentru zborul de întoarcere în țară.

Ziua 13 / 09.08.2027:  Keflavik – Varșovia – București

Plecare spre Varșovia cu compania LOT Polish Airlines, zbor LO 500 (01:00 / 07:00), de unde se va pleca spre Bucureşti cu zborul LO 641 (11:00 / 13:50).
TARIF:  4780 EURO / loc în cameră dublă și cabină cu balcon
Suplimentul de single se calculează la cerere în funcție de disponibilitatea cabinelor de pe vasul de croazieră
(tarife cu toate taxele incluse, valabile pentru un grup de minimum 20 turiști; pt. un grup mai mic, tariful se va recalcula)

TARIFUL INCLUDE:

- transport internațional cu avionul pe rutele: Bucureşti – Varșovia – Keflavik și retur cu compania LOT Polish Airlines
- taxele de aeroport, combustibil, securitate şi serviciu pentru zborurile internaționale (pot suferi modificări)

- taxele portuare (pot suferi modificări)

- transferuri aeroport – hotel – port – hotel – aeroport 
- 4 nopţi cazare cu mic dejun în Reykjavik la Hotel Grand 4* (sau similar 4*)

- 7 nopţi cazare la bordul vasului de croazieră Celebrity Silhouette, în cabină Concierge Class Veranda, cu balcon

- pensiune completă la bordul vasului de croazieră (mic dejun, dejun și cină) 
- tururile şi excursiile menţionate în program

- turul Cercul de Aur, cu ghid local
- vizită la ferma Fridheimar cu dejun inclus și cu spectacolul oferit de caii islandezi
- excursie de o zi în sudul Islandei, cu ghid local, pentru vizitarea cascadelor Seljalandsfoss și Skogafoss, a ghețarului Solheimajökull, a spectaculoasei plaje vulcanice Reynisfjara și a localității Vik 
- tur de oraș în Reykjavik, cu ghid local
- excursie în Peninsula Reykjanes, cu ghid local

- acces Premium la Blue Lagoon, cu prosop și halat de baie, o băutură la alegere, trei măști faciale și un produs cosmetic cadou
- conducător român de grup 

- asigurare în caz de insolvabilitate / faliment al agenţiei de turism

NOTĂ: Taxele de aeroport si cele portuare incluse în tarif sunt cele valabile la data lansării programului. În situația majorării de către compania aeriană sau / și de compania de croazieră a acestor taxe până la data emiterii biletelor de avion (biletele se emit cu 7-14 zile înainte de plecare), respectiv a voucherelui de croazieră, agenția își rezervă dreptul de a modifica tariful excursiei conform cu noile valori ale acestor taxe.

TARIFUL NU INCLUDE:

- taxe de ieşire de pe aeroporturi, în cazul în care se aplică

- taxele de oraş (unde se percep) se achită, la recepţia hotelurilor, individual

- selectarea / rezervarea locurilor preferențiale în avion

- alte servicii suplimentare decât cele menționate, cheltuieli personale, băuturi etc.

- bacșișuri: 40 euro/pers. pentru ghizi și șoferi; bacșișurile pentru bagajiști nu sunt incluse în această sumă. Bacșișurile se achită conducătorului de grup la destinație și nu includ eventualele bacșișuri aferente excursiilor opționale
- excursiile opţionale care se pot achiziționa de la bordul vasului și excursiile organizate exclusiv pentru grupul nostru 
· excursie din Akureyri la Cascada Godafoss – Lacul Myvatn – Caldera Krafla – Câmpul de lavă Leirhnjukur: aprox. 190 euro/pers.
· excursie din Reykjavik la Deildartunguhver și Borgarfjordur: aprox. 190 euro/pers.
- taxa pentru servicii la bordul vasului de croazieră: aprox. 20 usd/zi/pers. (vor fi achitate direct de către turişti la sfârşitul croazierei odată cu celelalte cheltuieli opţionale de pe vas; valoarea acestei taxe este stabilită de compania de croazieră)

IMPORTANT! Recomandăm încheierea unei asigurări storno și medicale de călătorie, care oferă protecție financiară în cazul unor evenimente neprevăzute ce pot afecta vacanța.

Asigurarea storno acoperă riscul anulării călătoriei din motive obiective (ex. îmbolnăvire, accidente, evenimente familiale grave). În cazul unui eveniment acoperit, asigurătorul poate returna sumele pierdute din cauza penalizărilor contractuale, în urma deschiderii unui dosar de daună și a evaluării documentelor justificative. 
Asigurarea medicală de călătorie acoperă costurile legate de asistență medicală de urgență, tratamente, spitalizare sau alte intervenții necesare în timpul vacanței, inclusiv transportul medical de urgență, dacă este cazul.

Ambele tipuri de asigurări pot fi încheiate la orice companie de asigurări autorizată. Suma achitată pentru poliță nu este rambursabilă. Pentru alegerea unei asigurări potrivite nevoilor dumneavoastră, echipa noastră vă stă cu plăcere la dispoziție.
NOTĂ:

- alocarea cabinelor se va face în ordinea efectuării înscrierilor şi în limita disponibilităţii de către compania de croaziere

- cabinele rezervate la grupuri sunt de regulă cabine interioare / exterioare sau cu balcon, din categoria celor garantate (fără posibilitatea alegerii poziției pe o anumită punte) și se nominalizează cu cel mult o săptămână înainte de plecare; agenția nu se face responsabilă în cazul în care apar nemulțumiri legate de acest aspect

- în porturile în care oprește vasul, turiștii au posibilitatea să cumpere excursii de la bordul vasului sau să își facă propriul program, însoțitorul de grup neavând obligativitatea de a-i însoți

- agenția nu se face răspunzătoare de excursiile opționale propuse de vasul de croazieră

- în cazul în care se optează pentru un pachet de băuturi, ambii ocupanți ai cabinei trebuie să achiziționeze acel pachet

- taxele de port se pot modifica de către autoritatea portuară

- pentru mai multe informaţii legate de flota Celebrity Cruises descrierea cabinelor, facilităţilor, etc. vă rugăm să consultaţi site-ul oficial al companiei https://www.celebritycruises.com/int/cruise-ships/celebrity-silhouette  

- itinerariul croazierei se poate modifica fără o notificare prealabilă, în condițiile în care situația o va impune sau linia de croazieră va decide altfel  

IMPORTANT !!! 

Documente necesare: paşaport valabil minim 6 luni de la data încheierii călătoriei (nu se acceptă paşaport temporar)

O persoană sub 21 de ani nu poate să rezerve o cabină în croazieră sau să ocupe singură o cabină, cu excepţia cazului în care este însoţită de un părinte, tutore sau o persoană care a împlinit deja vârsta de 21 de ani.

Orice minor sub 18 ani care nu călătoreşte în compania părinţilor săi, trebuie să prezinte, în momentul îmbarcării, o scrisoare notarială (în limba engleză) prin care părinţii îşi dau acordul cu privire la călătoria minorului şi autorizează persoana care îl însoţeşte pe minor să semneze în cazul aplicării tratamentului de urgenţă recomandat de doctorul de la bordul vasului sau în cazul practicării anumitor activităţi sportive la bord; în plus, persoana respectivă trebuie să aibă şi cazier judiciar la ieşirea din România.

Părinţii sau tutorii legali care călătoresc cu un minor cu un nume diferit decât al acestora, sunt obligaţi să prezinte un document oficial (certificat de naştere / de divorţ etc.), pentru a dovedi că sunt părinţii sau tutorii copiilor în cauză.

CONDIŢII DE ÎNSCRIERE:
- înscrierile încep din momentul lansării programului, cu plata unui avans min. de 30% din tarif şi se încheie la epuizarea locurilor 

- diferența de până la 50% din valoarea totală a pachetului de servicii se achită cu 91 de zile înainte de data plecării

- diferența de până la 100% din valoarea totală a pachetului de servicii se achită cu 61 de zile înainte de data plecării

- turistul va încheia cu agenţia « Contractul de prestări servicii turistice », la care prezentul program este parte

- în momentul semnării « Contractului de prestări servicii turistice », turistul îşi asumă plata diferenţei stipulate în program în cazul neîntrunirii grupului minim de turişti

 
CONDIŢII DE ANULARE:
În cazul în care turistul renunţă din vina sa la pachetul de servicii turistice care face obiectul prezentului contract, el datorează Agenţiei penalizări după cum urmează:

a) 30 % din tarif dacă renunţarea se face din momentul confirmării până cu 91 zile calendaristice înainte de data plecării

b) 50 % din tarif dacă renunţarea se face în intervalul 90 zile - 61 zile calendaristice înainte de data plecării

c) 100 % din tarif dacă renunţarea se face cu mai puțin de 60 zile calendaristice înainte de plecare sau prin neprezentare
NOTĂ:

În cazul unor situații de criză medicală sau restricții guvernamentale neprevăzute este posibil ca unele reglementări de călătorie să se modifice până la data plecării sau după începerea călătoriei, independent de voința agenției (cum ar fi: controlul stării de sănătate, restricții de călătorie, obligativitatea de autoizolare după întoarcerea în România, măsuri suplimentare de igienă și formalități vamale). Agenția nu poate fi făcută răspunzătoare, aplicându-se termenii și condițiile contractuale standard.

OBSERVAȚII:

- conducătorul de grup poate modifica programul acțiunii în anumite condiții obiective, inclusiv ordinea în care se vizitează obiectivele turistice

- agenția nu se obligă să găsească partaj persoanelor care călătoresc singure; în lipsa acestuia, se aplică suplimentul de single comunicat și acceptat la înscriere

- agenția nu răspunde în cazul refuzului autorităților de la punctele de frontieră de a primi turistul pe teritoriul propriu sau de a-i permite să părăsească teritoriul propriu

- prezentarea la aeroport se va face cu minimum două ore înaintea zborului sau la ora indicată în informarea transmisă înainte de plecare; agenția nu răspunde în cazul refuzului îmbarcării turiștilor ca urmare a întârzierii acestora

- orarul zborurilor poate fi modificat fără preaviz de către compania aeriană; agenția va comunica modificările de care ia cunoștință și implicațiile acestora asupra programului

- conducătorul de grup se va asigura că programul se desfășoară conform itinerarului prezentat, va oferi asistență în situații de urgență, va traduce prezentarea ghizilor locali, va oferi informații referitoare la excursiile opționale și la itinerar cu observația că nu este obligatoriu să aibă calificarea și atestarea legală de ghid turistic

- orele de preluare și de eliberare a camerelor sunt cele stabilite de fiecare unitate de cazare

- clasificarea unităților de cazare este cea recunoscută potrivit sistemului aplicabil în țara de destinație; dotările aferente aceleiași categorii pot diferi între țări

- unitățile de cazare menționate în programul turistic sunt disponibile la momentul lansării acestuia și pot fi înlocuite pe parcurs cu alternative similare

- repartizarea camerelor la unitățile de cazare se face de către recepțiile acestora în funcție de disponibilitate și de tipul acestora (nefiind obligatoriu ca toate să fie la fel), fără a ține cont de ordinea înscrierilor; problemele legate de amplasarea sau aspectul camerei se rezolvă de către turist direct la recepție și la cererea sa, va fi asistat de conducătorul de grup 

- în cazul în care recepțiile unităților de cazare solicită plata unei garanții pentru cheltuieli personale, la preluarea camerelor, aceasta este responsabilitatea exclusivă a turiștilor

- agenția poate aloca un număr de locuri cu reducere în cazul anunțurilor promoțiilor tip early booking sau a ofertelor speciale, pentru o perioadă limitată de valabilitate; dacă acestea se epuizează înainte de expirarea perioadei anunțate, agenția va opri promoția fără un anunț prealabil

- acest program include porțiuni din itinerariu cu un grad redus de dificultate

- în situația în care turistul are cerințe speciale, spre exemplu, dar fără a se limita la: camere alăturate sau cu o anumită localizare, meniu special, aceste solicitări vor fi transmise partenerilor noștri, dar nu vor fi considerate confirmate decât în măsura posibilităților de la fața locului  

- în cazul în care turistul manifestă un comportament necorespunzător în timpul circuitului, ne rezervăm dreptul de a refuza înscrierea acestuia la următoarele circuite organizate de agenția noastră; de asemenea, turistul va fi exclus din programul de fidelitate; comportamentul necorespunzător include, dar fără a se limita la: încălcarea regulilor stabilite, comportament agresiv sau lipsit de respect față de ceilalți turiști, personalul agenției sau partenerii noștri

- în derularea excursiei pot apărea evenimente care pot afecta desfășurarea circuitului sau situații de forță majoră, precum întârzieri în traficul aerian, blocarea aeroporturilor din rațiuni de securitate, schimbări de aeroporturi din rațiuni politice, greve, condiții meteo nefavorabile, căderi masive de zăpadă, alunecări de teren etc.; în aceste cazuri agenția se obligă să depună eforturi pentru depășirea situațiilor ivite; totodată, agenția nu poate fi făcută răspunzătoare pentru suportarea unor cheltuieli suplimentare aferente

- repartizarea turiștilor în autocar se va face începând cu bancheta a doua, în ordinea înscrierilor, iar cei care au achitat supliment pentru cazare în cameră single NU beneficiază de 2 locuri în autocar

- agenția nu-și asumă responsabilitatea în cazul în care anumite obiective nu pot fi vizitate din motive independente de aceasta

- conform legislației locale și regulamentelor obiectivelor din țara vizitată, doar ghizii locali au dreptul să ofere explicații în interiorul muzeelor, catedralelor etc.; altfel, conducătorii de grup vor oferi explicații turiștilor doar în afara obiectivelor turistice; ghizii locali pot fi angajați contra cost doar cu acordul turiștilor interesați de ghidajul acestora

- unele excursii opționale se efectuează la fața locului cu agențiile locale; sumele aferente acestor excursii nu se încasează în numele și pentru agenție; tarifele excursiilor opționale pot fi mai mari decât cele ale excursiilor care pot fi achiziționate de la recepția hotelurilor, sau din altă parte, aceasta datorându-se faptului că participanții vor avea la dispoziție un mijloc de transport care îi va duce și îi va aduce la hotelul respectiv, ghidul excursiei și după caz, un ghid local; în tariful excursiilor opționale uneori nu sunt incluse și intrările la obiectivele turistice vizitate

- agenția nu poate fi făcută răspunzătoare de deteriorarea bagajelor, pierderea lor sau a obiectelor personale, indiferent de cauză 

- în cazul în care turistul întârzie sau renunță la programul stabilit, nu poate avea nicio pretenție privind restituirea contravalorii serviciilor neutilizate

- alegerea locurilor preferențiale în avion, în cadrul rezervărilor de grup, este de cele mai multe ori supusă unor reguli stricte și diferă de la o companie aeriană la alta (se percep costuri suplimentare sau nu este acceptată și / sau se poate face numai într-un anumit interval înainte de plecare etc.). Ulterior achitării unei sume pentru un loc preferențial în avion, compania aeriană poate modifica fără preaviz tipul de avion și ca atare se modifică configurația locurilor în avion, respectiv a locului rezervat / achitat de către turist; pentru aceste situații nu suntem răspunzători și ne oferim doar sprijinul să intermediem un dialog cu compania aeriană ce nu garantează și soluționarea situației

- minorii pot călători doar: a) însoțiți de ambii părinți; b) însoțiți de unul dintre părinți care să dețină acordul notarial al părintelui care nu călătorește (sau încredințare prin hotărâre judecătorească definitivă, certificat de deces); c) însoțiți de un adult cu certificat de cazier judiciar în original și acordul notarial al ambilor părinți; d) însoțitorii minorului sunt obligați să aibă certificatul de naștere în original al copilului minor, adițional pașaportului și / sau cărții de identitate

- minorii trebuie să dețină un document individual de călătorie valabil și acceptat de statele de destinație și de tranzit (carte de identitate / pașaport individual)

- vă rugăm să vă asigurați că documentele de călătorie, CARTEA DE IDENTITATE sau PAȘAPORTUL, nu prezintă urme de deteriorare a elementelor de siguranță și sunt valabile minimum 6 luni de la data terminării călătoriei

- pentru posesorii de pașapoarte temporare cu valabilitate de 1 an, este necesară obținerea vizelor de la ambasada din București; în cazul neobținerii vizei se rețin penalizări pentru biletul de avion, asigurarea medicală și cheltuielile agenției

- contravaloarea excursiei poate fi achitată și în lei (sau în euro / usd față de moneda / monedele în care este lansat programul turistic) la cursul BNR + 2%, din ziua emiterii facturii

- suma încasată în contul agenției trebuie să corespundă sumei facturate

- contractul de prestări servicii turistice intră în vigoare la momentul efectuării plății de către beneficiar

- prezentul document constituie anexă la contractul privind pachetul de servicii de călătorie

